舞曲歌辭 白鳩辭
作者：李白
朝代：唐

paragraphs: 鏗鳴鐘，考朗鼓。
歌白鳩，引拂舞。
白鳩之白誰與鄰，霜衣雪襟誠可珍。
含哺七子能平均，食不咽，性安馴。
首農政，鳴陽春。
天子刻玉杖，鏤形賜耆人。
白鷺亦白非純真，外潔其色心匪仁。
闕五德，無司晨。
胡爲啄我葭下之紫鱗，鷹鸇鵰鶚，貪而好殺。
鳳皇雖大聖，不願以爲臣。